b'\n_START_ARTICLE_\nLygioji temperacija\n_START_SECTION_\nIstorija\n_START_PARAGRAPH_\nVin\xc4\x8denzo Galil\xc4\x97jus (Vincenzo Galilei), Galileo Galil\xc4\x97jaus (Galilei Galilei) t\xc4\x97vas, manoma, yra pirmasis \xc5\xbemogus, pasisak\xc4\x99s u\xc5\xbe lygi\xc4\x85j\xc4\x85 temperacij\xc4\x85 savo 1581 metais ra\xc5\xa1ytame moksliniame darbe. Savo ruo\xc5\xbetu pirmasis \xc5\xbemogus, tiksliai matemati\xc5\xa1kai suformulav\xc4\x99s lygiosios temperacijos id\xc4\x97jas buvo \xc4\x8ciu Cai J\xc5\xab (\xe6\x9c\xb1\xe8\xbc\x89\xe5\xa0\x89), gyven\xc4\x99s Ming\xc5\xb3 dinastijos laikais ir paskelb\xc4\x99s savo darb\xc4\x85 1584 metais. Neilgai trukus, Europos matematikai, konkre\xc4\x8diai Simonas Stevinas (1585, \xc4\xafkv\xc4\x97ptas V. Galil\xc4\x97jaus darb\xc5\xb3) ir Marinas Mersenas (1636) paskelb\xc4\x97 tikslius lygiosios temperacijos apra\xc5\xa1ymus. Sp\xc4\x97jama, kad jiems pasitarnavo ir j\xc4\x97zuitas Matijus Ri\xc4\x8dis, kaip tik \xc4\x8ciu Cai J\xc5\xab darb\xc5\xb3 paskelbimo metu dirb\xc4\x99s Makao ir po to perdav\xc4\x99s \xc5\xa1ias \xc5\xbeinias \xc4\xaf Europ\xc4\x85._NEWLINE_Dvylikaton\xc4\x97 lygioji temperacija Europoje buvo pirmiausiai b\xc5\xabdas suderinti muzikos instrumentus taip, kad b\xc5\xabt\xc5\xb3 \xc4\xafmanoma groti bet kokioje tonacijoje be poreikio perderinti instrument\xc4\x85 ir kad jokia tonacija netur\xc4\x97t\xc5\xb3 akivaizdaus prana\xc5\xa1umo prie\xc5\xa1 joki\xc4\x85 kit\xc4\x85, ta\xc4\x8diau i\xc5\xa1laikant bent apytikslius nat\xc5\xabrali\xc5\xb3j\xc5\xb3 interval\xc5\xb3 atitikmenis. Tai tur\xc4\x97jo smarkiai padidinti kompozitori\xc5\xb3 galimybes k\xc5\xabrinio metu kei\xc4\x8diant tonacij\xc4\x85 (moduliacija), neprarandant s\xc4\x85skambi\xc5\xb3 kokyb\xc4\x97s._NEWLINE_Tikroji lygioji temperacija buvo neprieinama muzikantams iki pat 1870 met\xc5\xb3, kadangi nebuvo nei tiksli\xc5\xb3 matavimo prietais\xc5\xb3, nei mokslini\xc5\xb3 derinimo metod\xc5\xb3. Be to, t\xc5\xb3 laik\xc5\xb3 muzikantai toleravo tik labai ma\xc5\xbeus nukrypimus nuo nat\xc5\xabrali\xc5\xb3j\xc5\xb3 interval\xc5\xb3 ir kur kas mieliau naudojosi kitais apytikslio derinimo b\xc5\xabdais, tarkim, vidutinio tono temperacija. Tai tapo rimta kli\xc5\xabtimi lygiosios temperacijos paplitimui, nes ne vienas kompozitorius laik\xc4\x97 padid\xc4\x97jusius nukrypimus nuo nat\xc5\xabrali\xc5\xb3j\xc5\xb3 interval\xc5\xb3 muzikos i\xc5\xa1niekinimu, u\xc5\xbeter\xc5\xa1imu. Kita vertus, Johanas Sebastianas Bachas para\xc5\xa1\xc4\x97 k\xc5\xabrini\xc5\xb3 rinkin\xc4\xaf \xe2\x80\x9eGerai suderintas klavyras\xe2\x80\x9c, skirt\xc4\x85 instrumentams, suderintiems apytiksl\xc4\x97je temperacijoje, kurioje kai kurie intervalai buvo dar netikslesni, nei lygiojoje._NEWLINE_\xc5\xbdinomi ir kiti lygiosios temperacijos tr\xc5\xabkumai. Styginiai instrumentai arba dainininkai gali atlikdami k\xc5\xabrin\xc4\xaf padaryti labai ma\xc5\xbeus pakitimus skleid\xc5\xbeiamo garso auk\xc5\xa1tyje, tod\xc4\x97l \xc5\xbeymiai da\xc5\xbeniau naudoja tikslius racionaliuosius intervalus, kad b\xc5\xabt\xc5\xb3 kaip galima didesnis konsonavimo efektas. Kita vertus, pu\xc4\x8diamieji, klavi\xc5\xa1iniai bei styginiai instrumentai su suskirstytais grifais (pavyzd\xc5\xbeiui, gitara) neturi pasirinkimo ir tod\xc4\x97l groja lygiojoje temperacijoje. Skambant abiej\xc5\xb3 r\xc5\xab\xc5\xa1i\xc5\xb3 instrumentams kartu, skirtumai gali pasidaryti itin akivaizd\xc5\xabs ir sukelti nemalonius, aus\xc4\xaf r\xc4\x97\xc5\xbeian\xc4\x8dius disonansus._NEWLINE_Nepaisant tr\xc5\xabkum\xc5\xb3, XIX am\xc5\xbeiuje lygioji temperacija pama\xc5\xbeu i\xc5\xa1st\xc5\xabm\xc4\x97 visus kitus instrument\xc5\xb3 derinimo metodus ir \xc5\xa1iais laikais yra laikoma standartu, be to, paskatino politoninaliosios bei atonaliosios muzikos (pvz., v\xc4\x97lyvoji Schoengergo k\xc5\xabryb\xc4\x85, lasivasis d\xc5\xbeiazas) vystym\xc4\x85si.'